Návrh komuniké

	Vláda SR prerokovala „Správu o stave a rozvoji malého a stredného podnikania a jeho podpore v Slovenskej republike v roku 2003“. Správa je tematicky zameraná do dvoch hlavných oblasti: 

•	na popis rozvoja sektora MSP a jeho stavu v roku 2003, 
•	na podporu MSP v roku 2003 z verejných zdrojov. 
		
	V oblasti rozvoja malého a stredného podnikania v roku 2003 sa pozitívne hodnotí pokrok dosiahnutý v zlepšovaní podnikateľského prostredia. V poslednom predvstupovom roku bola politika podpory MSP smerovaná k ďalšiemu zlepšovaniu podnikateľského prostredia s cieľom priblížiť ho čo najviac k podnikateľskému prostrediu v EÚ, a tým čo najlepšie pripraviť naše MSP na vstup do tohto konkurenčného prostredia. 

	V uplynulom roku bol zaznamenaný pozitívny trend v hlavných sledovaných ukazovateľoch ako zamestnanosť, hrubý domáci produkt a objem pridanej hodnoty a došlo aj k nárastu u všetkých častí malých a stredných podnikateľov – fyzických  aj právnických osôb. Ďalej klesal podiel veľkých podnikov na zamestnanosti a stúpal podiel malých podnikov a živnostníkov. Nárast je evidentný hlavne u malých firiem, čo nás postupne posúva k štruktúre MSP v EÚ. 

	V rámci podpory malého a stredného podnikania bola v roku 2003 poskytnutá pomoc zo  sledovaných verejných zdrojov v nasledovnom členení:

Záručné programy	1 127 000  tis.Sk  bez NARMSP, z toho  SZRB 1 080 000 tis.Sk  a Exim banka 47 000 tis.Sk
Úverové programy	2 850 400  tis.Sk bez NARMSP, z toho 
327 000 tis.Sk MP SR,  2 438 000 tis.Sk je SZRB  a  85 400 tis.Sk je Exim banka
Príspevkové programy	2 043 560  tis.Sk bez NARMSP, z toho 
1 738 000 tis.Sk MPSVR SR, 98 860 tis.Sk  MVRR SR, 190 000 tis.Sk SZRB a 16 700 tis.Sk  SARIO
Podpora z programov PHARE	103 700  tis.Sk cez NARMSP
Podpora z programov ŠR	76 341  tis.Sk cez NARMSP
Revolvingové zdroje	266 300  tis.Sk cez NARMSP, z toho
Mikropôžičky  134 400  tis.Sk, PÚP 99 800 tis.Sk, SCC  32 100 tis.Sk.

	Od roku 2004 sa uvedený rozsah podpory MSP rozširuje o podporu zo štrukturálnych fondov, pre realizáciu ktorých jednotlivé rezorty zriadili svoje implementačné agentúry a informačné centrá prvého kontaktu.